CELEX: 62021TN0324
Language: lt
Date: 2021-06-10 00:00:00
Title: Byla T-324/21: 2021 m. birželio 10 d. pareikštas ieškinys byloje Harley-Davidson Europe ir Neovia Logistics Services International / Komisija

2021 7 26   
            
            
               LT
            
            
               Europos Sąjungos oficialusis leidinys
            
            
               C 297/49
            
         
      2021 m. birželio 10 d. pareikštas ieškinys byloje Harley-Davidson Europe ir Neovia Logistics Services International / Komisija
      
      (Byla T-324/21)
      (2021/C 297/61)
      Proceso kalba: anglų
      
         Šalys
      
      
         Ieškovės: Harley-Davidson Europe Ltd (Oksfordas, Jungtinė Karalystė), Neovia Logistics Services International (Vilvordė, Belgija), atstovaujamos advokatų O. van Baelen ir G. Lebrun
      
         Atsakovė: Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  panaikinti visą ginčijamą sprendimą (1);
               
            
                  —
               
               
                  nurodyti Komisijai padengti savo ir ieškovių bylinėjimosi išlaidas;
               
            
                  —
               
               
                  iš sprendimo padaryti visas naudingas išvadas ir
               
            
                  —
               
               
                  taikyti organizacines ar tyrimo priemones, kurias Teismas laiko tinkamomis.
               
            
         Ieškinio pagrindai ir pagrindiniai argumentai
      
      Grįsdamos ieškinį ieškovės remiasi šešiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad Komisija pažeidė esminius procedūrinius reikalavimus. Ginčijamas sprendimas yra nepakankamai motyvuotas, o Komisija netinkamai laikėsi patariamojo komiteto procedūros.
               
            
                  2.
               
               
                  Antrasis ieškinio pagrindas grindžiamas tuo, kad ginčijamame sprendime padaryta akivaizdi atitinkamų faktinių aplinkybių vertinimo klaida.
               
            
                  3.
               
               
                  Trečiasis ieškinio pagrindas grindžiamas tuo, kad Komisija piktnaudžiavo 2013 m. spalio 9 d. Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas (2), 34 straipsnio 11 dalyje įtvirtintais panaikinimo įgaliojimais, nes ginčijamą sprendimą grindė neteisingu Komisijos deleguotojo reglamento (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (3), 33 straipsnio aiškinimu.
               
            
                  4.
               
               
                  Ketvirtasis ieškinio pagrindas grindžiamas tuo, kad Deleguotojo reglamento Nr. 2015/2446 33 straipsnis negalioja, nes, pirma, jei Komisija teisingai aiškintų Deleguotojo reglamento Nr. 2015/2446 33 straipsnį, ši nuostata negalioja dėl SESV 290 straipsnio reikalavimų pažeidimo ir, antra, bet kuriuo atveju ji negalioja dėl tokio pažeidimo.
               
            
                  5.
               
               
                  Penktasis ieškinio pagrindas grindžiamas tuo, kad ginčijamu sprendimu pažeidžiami bendrieji ES teisės principai ir Europos Sąjungos pagrindinių teisių chartija.
               
            
                  6.
               
               
                  Šeštasis ieškinio pagrindas grindžiamas tuo, kad Komisija ginčijamą sprendimą priėmė viršijusi savo įgaliojimus ir piktnaudžiaudama savo kompetencija atšaukti sprendimus dėl privalomos kilmės informacijos, kas neišvengiamai išplaukia iš pirmiau nurodytų ieškinio pagrindų, mat Komisija jį priėmė politiniais tikslais, piktnaudžiaudama savo įgaliojimais atšaukti sprendimus, taip pažeidusi šių įgaliojimų tikslą, t. y. užtikrinti teisingą ir vienodą kilmės taisyklių taikymą valstybėse narėse.
               
            
         (1)  2021 m. kovo 31 d. Komisijos įgyvendinimo sprendimas (ES) 2021/563 dėl tam tikrų su privalomąja kilmės informacija susijusių sprendimų galiojimo (OL L 119, 2021, p. 117).
      
         (2)  OL L 269, 2013, p. 1.
      
         (3)  OL L 343, 2015, p. 1